CELEX: 32021D2032
Language: bg
Date: 2021-11-19 00:00:00
Title: Решение (ОВППС) 2021/2032 на Съвета от 19 ноември 2021 година относно мярка за помощ по линия на Европейския механизъм за подкрепа на мира в подкрепа на военните части, обучавани от мисията на ЕС за обучение в Мозамбик

22.11.2021   
               
               
                  BG
               
               
                  Официален вестник на Европейския съюз
               
               
                  L 415/25
               
            
         РЕШЕНИЕ (ОВППС) 2021/2032 НА СЪВЕТА
         от 19 ноември 2021 година
         относно мярка за помощ по линия на Европейския механизъм за подкрепа на мира в подкрепа на военните части, обучавани от мисията на ЕС за обучение в Мозамбик
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В съответствие с Решение (ОВППС) 2021/509 на Съвета (1) беше създаден Европейски механизъм за подкрепа на мира за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност в съответствие с член 21, параграф 2, буква в) от Договора. По-специално в съответствие с член 1, параграф 2, буква б), подточка i) от Решение (ОВППС) 2021/509 от Европейския механизъм за подкрепа на мира може да се финансират действия за укрепване на капацитета на трети държави и регионални и международни организации, свързани с военни въпроси и въпроси на отбраната.
                  
               
                     (2)
                  
                  
                     Настоящата криза в северната провинция Кабо Делгадо в Мозамбик е многоизмерна и е налице сериозен риск от разпространение в други провинции на страната и в съседните държави. Правителството на Мозамбик приветства разполагането на военна мисия на Европейския съюз за обучение без изпълнителни правомощия като част от интегрирания подход на ЕС към кризата в Кабо Делгадо.
                  
               
                     (3)
                  
                  
                     На 12 юли 2021 г. Съветът прие Решение (ОВППС) 2021/1143 (2) за създаване на военна мисия на Европейския съюз за обучение в Мозамбик (EUTM Mozambique). Стратегическата цел на EUTM Mozambique е да подпомогне изграждане на капацитет на частите на въоръжените сили на Мозамбик, избрани да сформират бъдещите сили за бързо реагиране, за да могат тези части да развият необходимия, устойчив капацитет за възстановяване на безопасността и сигурността в Кабо Делгадо.
                  
               
                     (4)
                  
                  
                     На 30 юли 2021 г. Съветът одобри концептуален документ за мярка за помощ по линия на Европейския механизъм за подкрепа на мира в подкрепа на военните части, обучавани от EUTM Mozambique, включително спешна мярка за осигуряване на най-неотложно необходимото оборудване и консумативи, нужни за подходящо обучение на двете роти от Мозамбик, за които е планирано да се ползват първи от обучението на EUTM Mozambique.
                  
               
                     (5)
                  
                  
                     В писмото си от 27 август 2021 г., адресирано до върховния представител на Съюза по въпросите на външните работи и политиката на сигурност („върховния представител“), Министърът на външните работи на Република Мозамбик поиска от Съюза да предостави оборудване, което не е предназначено за използване като смъртоносно оръжие, и консумативи на всички роти от Мозамбик, които ще бъдат обучавани от EUTM Mozambique.
                  
               
                     (6)
                  
                  
                     Настоящата мярка за помощ трябва да бъде изпълнена като се отчитат принципите и изискванията, предвидени в Решение (ОВППС) 2021/509, и по-специално съответствието с Обща позиция 2008/944/ОВППС на Съвета (3) и в съответствие с правилата за изпълнението на приходите и разходите, финансирани по Европейския механизъм за подкрепа на мира.
                  
               
                     (7)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, и да укрепва принципите на правовата държава и доброто управление в съответствие с Устава на ООН, с Всеобщата декларация за правата на човека и с международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Република Мозамбик (наричана по-нататък „бенефициерът“), която ще се финансира по линия на Европейския механизъм за подкрепа на мира (наричана по-нататък „мярката за помощ“).
            
            
               2.   Целта на мярката за помощ е да се подпомогне изграждане на капацитет за частите на въоръжените сили на Мозамбик и разполагането на тези части, които ще бъдат обучавани от EUTM Mozambique, за да се даде възможност на тези части да развият необходимите устойчиви способности с оглед възстановяване на безопасността и сигурността в северната провинция Кабо Делгадо в Мозамбик, което ще спомогне за присъствието на отговорни правоприлагащи органи, при спазване на принципите на правовата държава, за защита на цивилното население и връщането на отговорни държавни структури, които да предоставят услуги в Кабо Делгадо.
            
            
               3.   За постигане на целта, посочена в параграф 2, чрез мярката за помощ се финансира предоставянето на следното оборудване, което не е предназначено за използване като смъртоносно оръжие, и консумативи за частите на Мозамбик, посочени в същия параграф:
               
                           а)
                        
                        
                           индивидуална екипировка за войници;
                        
                     
                           б)
                        
                        
                           колективно оборудване на ниво рота;
                        
                     
                           в)
                        
                        
                           средства за мобилност по суша и тип „амфибия“;
                        
                     
                           г)
                        
                        
                           технически устройства; и
                        
                     
                           д)
                        
                        
                           полева болница.
                        
                     
            
               4.   Продължителността на мярката за помощ е 30 месеца от датата на сключване на договора между администратора за мерките за помощ, който действа като разпоредител с бюджетни кредити, и субекта, посочен в член 4, параграф 2, в съответствие с член 32, параграф 2, буква а) от Решение (ОВППС) 2021/509.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е 40 000 000 EUR.
            
            
               2.   Управлението на всички разходи се извършва в съответствие с Решение (ОВППС) 2021/509 и правилата за изпълнението на приходите и разходите, финансирани по Европейския механизъм за подкрепа на мира.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че последният спазва изискванията и условията, установени с настоящото Решение, като условие за предоставянето на подкрепа по мярката за помощ и по спешната мярка, одобрена от Съвета на 30 юли 2021 г.
            
            
               2.   Договореностите по параграф 1, включват разпоредби, задължаващи бенефициера да гарантира:
               
                           а)
                        
                        
                           спазването от страна на частите на въоръжените сили на Мозамбик, обучавани от EUTM Mozambique, на приложимото международно право, по-специално на международното право в областта на правата на човека и международното хуманитарно право;
                        
                     
                           б)
                        
                        
                           правилното и ефикасно използване на активите, предоставени по мярката за помощ, за целите, за които са предоставени;
                        
                     
                           в)
                        
                        
                           необходимата поддръжка на активите, предоставени по мярката за помощ, за да се гарантира тяхната използваемост и оперативна наличност през целия им жизнен цикъл;
                        
                     
                           г)
                        
                        
                           че активите, предоставени по мярката за помощ, няма да бъдат изгубени или прехвърлени в края на техния жизнен цикъл в полза на лица или образувания, различни от посочените в договореностите, без съгласието на Комитета на механизма, създаден съгласно Решение (ОВППС) 2021/509.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, предвидени в параграф 2.
            
         
         
            Член 4
            Изпълнение
            
               1.   Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и с правилата за изпълнението на приходите и разходите, финансирани по Европейския механизъм за подкрепа на мира, в съгласуваност с интегрираната методологична рамка за оценяване и определяне на необходимите мерки и на контрол по отношение на мерките за помощ по линия на Европейския механизъм за подкрепа на мира.
            
            
               2.   Изпълнението на дейностите, посочени в член 1, параграф 3, се извършва от Министерството на отбраната на Португалската република.
            
         
         
            Член 5
            Наблюдение, контрол и оценка
            
               1.   Върховният представител осигурява наблюдението на спазването от страна на бенефициера на задълженията, установени в съответствие с член 3. Това наблюдение осигурява осведоменост за контекста и за рисковете от нарушаване на задълженията, установени в съответствие с член 3, и допринася за предотвратяването на такова нарушаване, включително на нарушенията на международното право в областта на правата на човека и международното хуманитарно право, и актове на сексуално и основано на пола насилие от части на въоръжените сили на Мозамбик, подпомагани по линия на мярката за помощ.
            
            
               2.   Контролът след доставяне на оборудването и консумативите се организира, както следва:
               
                           а)
                        
                        
                           проверка на доставките, при която сертификатите за доставка се подписват от силите — крайни ползватели, при прехвърлянето на собствеността;
                        
                     
                           б)
                        
                        
                           докладване за инвентарния опис, при което бенефициерът докладва ежегодно за инвентарния опис на определените елементи; докладването продължава, докато Комитетът по политика и сигурност (КПС) счете, че вече не е необходимо;
                        
                     
                           в)
                        
                        
                           контрол на място, при който при поискване бенефициерът предоставя на върховния представител достъп за извършване на проверки на място.
                        
                     
            
               3.   Върховният представител извършва оценяване посредством първоначална оценка на мярката за помощ шест месеца след разполагането в региона Кабо Делгадо на първите две роти, обучени от EUTM Mozambique. Това ще наложи посещения на място с цел проверка на оборудването и консумативите, доставени по линия на мярката за помощ или всякаква друга ефективна форма на независимо предоставена информация. След приключване на доставките на оборудване по линия на мярката за помощ се извършва окончателна оценка.
            
         
         
            Член 6
            Докладване
            В периода на изпълнение върховният представител предоставя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509, относно изпълнението на приходите и разходите в съответствие с член 38 от посоченото решение, включително като предоставя информация за участващите доставчици и подизпълнители.
         
         
            Член 7
            Спиране и прекратяване
            КПС може да реши да спре изцяло или частично изпълнението на мярката за помощ в съответствие с член 64 от Решение (ОВППС) 2021/509.
            КПС може също така да препоръча на Съвета да прекрати мярката за помощ.
         
         
            Член 8
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 19 ноември 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  Решение (ОВППС) 2021/1143 на Съвета от 12 юли 2021 г. за военна мисия на Европейския съюз за обучение в Мозамбик (EUTM Mozambique) (ОВ L 247, 13.7.2021 г., стр. 93).
         
            (3)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).